**บทเทศน์เตรียมจิตใจโอกาสเคารพศีลมหาสนิท**

***หัวข้อ*** : ศีลมหาสนิทของขวัญแด่พระศาสนจักรที่ค้นพบได้เสมอ

***บทนำ*** : เรารู้สึกชื่นชม เมื่อมีผู้บริจาคร่างกายให้กับโรงพยาบาลเพื่อเป็นครูใหญ่ให้นักศึกษาแพทย์ได้

เรียนรู้ เพื่อนำความรู้นี้ไปช่วยเหลือคนอื่นต่อไป พระเยซูเจ้าไม่เพียงอุทิศร่างกายให้เราเท่านั้น แต่พระองค์มอบทั้งชีวิตของพระองค์ให้เรา ทั้งพระกายและพระโลหิตภายใต้รูปปรากฎของปังและเหล้าองุ่น เพื่อพระเยซูเจ้าจะได้ประทับอยู่กับเราเสมอ

***เนื้อหา*** : นี่เป็นของขวัญที่พระเยซูเจ้าได้มอบให้กับพระศาสนจักร เป็นของขวัญที่เราพบได้เสมอใน

ศีลมหาสนิท เพราะศีลมหาสนิทคือ**ศีลศักดิ์สิทธิ์แห่งการประทับอยู่ของพระคริสตเจ้า** **น.โทมัส** สอนว่า “ศีลมหาสนิทเป็นเครื่องหมายแห่งการประทับอยู่ของพระคริสตเจ้า” **น.อีเรเนอุส** ได้ยืนยันถึง “การประทับอยู่จริงของพระคริสตเจ้าในพระกายและพระโลหิต” **น.ซีเปรียน** เน้นว่า “ปังและเหล้าองุ่นเป็นสิ่งเดียวกันกับพระกายและพระโลหิตของ พระคริสตเจ้า

 การประทับอยู่ของพระคริสตเจ้าในศีลมหาสนิท **ทำให้เราชิดสนิทกับพระองค์** เพราะศีลมหาสนิทเป็นอาหารบำรุงเลี้ยงจิตใจเพื่อนำเราไปสู่ชีวิตนิรันดร **น.เกรโกรีแห่งนิชชา** สอนว่า “การรับศีลมหาสนิททำให้เราติดสนิทกับพระกายของพระคริสตเจ้า” **น.ยอห์น คริสโซสตม** กล่าวว่า “ศีลมหาสนิทเป็นอาหารแห่งชีวิต ที่ได้รับแล้วจะช่วยในการต่อสู้กับปีศาจ”

 ศีลมหาสนิทแสดงให้เห็นถึงธรรมชาติของพระศาสนจักรในความเป็นหนึ่งเดียว ศักดิ์สิทธิ์ สากล และสืบต่อจากอัครสาวกในทุกระดับ ศีลมหาสนิทคือศีลศักดิ์สิทธิ์ที่พระคริสตเจ้าทรงรวมเรากับพระองค์เข้าเป็นกายเดียวกัน และทำให้พระศาสนจักรศักดิ์สิทธิ์ **ศีลมหาสนิท เป็นเครื่องหมายที่แสดงออกอย่างต่อเนื่องของการประทับอยู่ของพระคริสตเจ้ากับแต่ละคนในทุกกาลสมัย**

 พิธีบูชาขอบพระคุณ เป็นภาพลักษณ์และการประทับอยู่อย่างแท้จริงของพระศาสนจักรที่เป็นหนึ่งเดียว ศักดิ์สิทธิ์ สากล และสืบต่อจากอัครสาวก เวลาเราร่วมในพิธีบูชาขอบพระคุณ สำนึกในประเด็นนี้ ต้องชัดเจน และเราจะต้องค้นให้พบเป็นการส่วนตัวว่า **ศีลมหาสนิทคือศีลแห่งความเป็นหนึ่งเดียวในการประทับอยู่ของพระคริสตเจ้า เราจะพบพระคริสตเจ้าแน่ ๆ ในศีลมหาสนิท เรารับพระคริสตเจ้าแน่ ๆ เมื่อเรารับศีลมหาสนิท**

***สรุป*** : พระคริสตเจ้ามอบพระองค์เองเป็นของขวัญให้กับพระศาสนจักรให้กับเรา เราสำนึกและ

 ดำเนินชีวิตอย่างไร

* เรานำของขวัญอันล้ำค่านี้ไปในชีวิตประจำวันของเราหรือไม่?
* เราให้พระคริสตเจ้าประทับอยู่ในตัวเราไหม?
* เราทำตัวเหมาะสมกับการประทับอยู่ของพระคริสตเจ้าหรือไม่?
* ชีวิตของเราสามารถเป็นภาพลักษณ์ให้เห็นถึงความรักของพระคริสตเจ้ามากน้อยเพียงใด?
* การประทับอยู่ของพระคริสตเจ้า ทำให้วิธีคิดของเราเปลี่ยนไปในทางที่ดีอย่างไรบ้าง?

ขอให้ศีลมหาสนิทช่วยให้เราเกิดผลในด้านต่าง ๆ ในการเจริญเติบโตเป็นหนึ่งเดียวกับพระคริสตเจ้า ห่างจากบาป เข้มแข็งขึ้นในพระหรรษทานและเป็นหลักประกันถึงการได้รับชีวิตนิรันดร.

LINEAMENTA : ศีลมหาสนิทบ่อเกิดและจุดสูงสุดแห่งชีวิตและพันธกิจของพระศาสนจักร